ועדת הפנים והגנת הסביבה, כנסת 20, פרוטוקול מספר 232, 2016-07-13 08:30

דוד אמסלם: בוקר טוב.

דוד אמסלם: אני מתכבד לפתוח את ועדת הפנים והגנת הסביבה.

דוד אמסלם: על סדר-היום: חיזוק בטחון הפנים בישוב מרחבים וביישובי עוטף עזה.

דוד אמסלם: אני אתן את הרקע לדיון הזה.

דוד אמסלם: עשינו שתי ישיבות, באוקטובר 2015 ובמרץ 2016.

דוד אמסלם: המשרד לביטחון פנים והמשטרה התבקשו להכין תכנית שתהיה מסמך מקצועי שיפרט את בעיות הפשיעה בדרום ואת הצרכים המבצעיים של המשטרה כדי לקדם את חיזוק ביטחון הפנים ביישובי עוטף עזה.

דוד אמסלם: לאחר שהתכנית תגיע לוועדה, נדון יחד עם משרד האוצר על מקורות התקציביים כדי לפתור את בעיית הביטחון ביישובים.

דוד אמסלם: האוצר נמצא פה?

<רועי טייאר: כן.

חיים ילין: הם תמיד יושבים רחוק.

דוד אמסלם: אני אגיד לך איך זה עובד.

דוד אמסלם: כשהם צריכים לתת כסף הם מתרחקים.

דוד אמסלם: כשהם צריכים לקבל, הם באים לשבת לידי.

דוד אמסלם: שי, נתחיל איתך ואחרי זה נעבור למשטרה.

<שי חגג': בוקר טוב.

<שי חגג': זה דיון המשך אבל חשוב לי להדגיש שכולנו פה מאותו צד.

<שי חגג': מצד אחד, יש שיתוף פעולה טוב עם לובשי הכחולים ועם המשטרה.

<שי חגג': גם הם מבינים שיש בעיות קשות מאוד של פשיעה חמורה באזור שלנו.

<שי חגג': בזמנו נתנו דוגמאות ואני לא אכנס לזה שוב כי זה גם מופיע בפרוטוקול.

<שי חגג': ישנן פריצות חוזרות ונשנות במועצה שלנו ובמועצה השכנה ובכלל באזור כולו.

<שי חגג': אני חושב שתפקידה של המדינה זה לדאוג לביטחון האישי של התושבים.

<שי חגג': לא יכול להיות שילד שיורד מאוטובוס צהוב יפחד להיכנס לביתו כי הוא פוחד שיש שם גנב או פורץ.

<שי חגג': אני שמח שמאז הישיבה התקיימה ישיבת עבודה מסודרת עם אנשי המשטרה.

<שי חגג': הם הכינו תכנית שלה

<שי חגג': ערכתי היא תכנית טובה מאוד שתביא לירידה מאוד משמעותית בפשיעה.

<שי חגג': אני אשמח שהם יציגו.

<שי חגג': לפני זה אולי נשמע שני תושבים כדי שתשמעו את הפן האישי שלהם.

<שי חגג': אחרי כן תשמעו על התכנית.

<שי פיטלזון: אני גר במושב קלחים.

<שי פיטלזון: ביום יום אני סטרטאפיסט ומרצה במכללת ספיר.

<שי פיטלזון: במקום להתעסק רק בדברים האלה ולהביא הכנסות למדינת ישראל ולפתח את המדינה, אני נאלץ להתעסק בכל הנושא של הביטחון.

<שי פיטלזון: אני ראש צח"י וגם ראש ועדת ביטחון במושב בהתנדבות.

<שי פיטלזון: המצב הוא באמת בלתי נסבל.

<שי פיטלזון: אני חושב שאני מייצג את כל תושבי קלחים.

<שי פיטלזון: ראש המועצה דיבר לפני רגע על ילדים.

<שי פיטלזון: לפני כמה ימים נכנסו באמצע היום רעולי פנים לבית בשדה צבי, שזה יישוב של המועצה ליד.

<שי פיטלזון: אין כמעט לילה שאנחנו לא מוקפצים גם במהלך היום.

<שי פיטלזון: שלא לדבר על עבירות חקלאיות.

<שי פיטלזון: לפני שבוע חבר הכנסת ילין היה מעורב בדוח שפורסם.

חיים ילין: אם היושב ראש יאפשר לי - - -

דוד אמסלם: אני אאפשר.

<שי פיטלזון: בדוח דווח על 5,900 מקרים שקרו במשך שלוש או ארבע שנים.

חיים ילין: 18,000 ראש בקר במשך חמש שנים.

<שי פיטלזון: זה רק בקר.

<שי פיטלזון: מתוכם 95 מקרים פוענחו או נתפסו.

<שי פיטלזון: מה שדווח זה רק חלק, יש פי כמה מזה שלא מדווחים.

<שי פיטלזון: אנחנו רואים כל יום את העבירות החקלאיות.

<שי פיטלזון: יושב פה גונן אורן שהוא גם בעל עסק והוא תכף ידבר על החוויה האישית שלו.

<שי פיטלזון: חייבים לעשות משהו בעניין הזה.

<שי פיטלזון: אני חושב שזה כרסום בדמוקרטיה, בריבונות, גם בקהילתיות.

<שי פיטלזון: גם הישוב קלחים וגם המועצה אזורית מרחבים ובראשה ראש המועצה שי חגג' עושה הרבה כדי לקדם אותו ואת הנגב אבל התחושה היא שביום יום לא משתלם.

<שי פיטלזון: לא משתלם לגור שם, לא משתלם לפתוח עסקים.

<שי פיטלזון: ישנה תחושה לא טובה.

<גונן אורן: אני תושב קלחים 11 שנים.

<גונן אורן: אני אדבר מהצד שלי.

<גונן אורן: לי יש עסק במושב ועסק במושב ליד.

<גונן אורן: בשנה וחצי האחרונות פרצו לי לעסק 6 פעמים.

<גונן אורן: מדובר על גניבה של ציוד במעל 700,000 שקלים.

<גונן אורן: אני מעסיק 12 עובדים שגרים במועצה.

<גונן אורן: היום אני במצב שחברת הביטוח לא מוכנה לבטח אותי יותר.

<גונן אורן: יש לי השתתפות עצמית שהיא לא הגיונית בכל קנה מידה.

<גונן אורן: מפעלים של מיליונים לא משלמים השתתפות עצמית כמו שאני משלם.

<גונן אורן: אמרו לי שעוד מכה אחת, הם לא מבטחים בכלל.

<גונן אורן: זה אומר שבאותו יום אני סוגר את המקום.

<גונן אורן: זה הגיע למצב שאנחנו מסתובבים בלילות כדי לשמור פיסית על המקום.

<גונן אורן: הגענו למצבים של מרדפים אישיים שלנו אחרי פורצים.

דוד אמסלם: חזרנו לתקופה של חומה ומגדל.

<אורן גונן: כן.

<אורן גונן: עובדים ביום ושומרים בלילה.

<אורן גונן: אנחנו מוכנים לעשות את זה.

<אורן גונן: אני יכול לדבר על מושב קלחים שבו יש צוות כוננות של תושבי היישוב בהתנדבות מוחלטת, בלי שום גיבוי, בלי שום ידע.

<אורן גונן: אנחנו יוצאים ומסתובבים בלילה שניים שלושה צוותים בשביל לשמור על הבית.

<אורן גונן: זה נכון שאנחנו מקבלים תמיכה מהמשטרה אבל היא מוגבלת.

<אורן גונן: אני אישית במצב שאם זה ימשיך לקרות, אני פשוט לא אוכל להמשיך לחיות שם עם כל המשתמע.

<שי פיטלזון: הוא אמר שאנחנו עושים את הדברים בהתנדבות.

<שי פיטלזון: זה לא רק בהתנדבות זה גם חובבני.

<שי פיטלזון: הסיכון שאנחנו חושפים את עצמנו לאלימות וגם לפגיעה מרשויות החוק, אם אנחנו עושים משהו, הוא אדיר.

<שי פיטלזון: אני עם משפחה, משכנתא וקריירה - - -

דוד אמסלם: אנחנו זוכרים את הסיפור של דרומי.

<שי פיטלזון: אני אומר לכם בכנות שאני במחשבות יום יומיות לעזוב את הדברים האלה ולהתחפר בתוך הקונכייה שלי ולא להתעסק בזה.

<שי פיטלזון: מה אני צריך להסתבך עם החוק?

<שי פיטלזון: מצד שני, מדינת ישראל היא מקום מעולה לעבריינים כי מערכת המשפט פה לא עושה את העבודה שלה כמו שצריך, או לא מסוגלת לעשות.

דוד אמסלם: לא רק מערכת המשפט, כל המערכות.

<שי פיטלזון: השוטרים שאנחנו עובדים איתם הם נהדרים, הם באמת עושים מה שהם יכולים, אבל אין התאמה בין החימוש למטרה.

<שי פיטלזון: אין להם את האמצעים של כוח אדם.

<שי פיטלזון: אני חושב שזה לא באשמתם.

דוד אמסלם: אתה מדבר איתי על המשטרה?

<שי פיטלזון: במשטרה אנחנו פוגשים אנשים נהדרים.

דוד אמסלם: אני אעצור פה.

דוד אמסלם: אני לא מדבר על השוטר הבודד, אני גם לא מקבל את מה שאמרת.

דוד אמסלם: אנחנו לא מדברים על השוטרים הבודדים.

דוד אמסלם: השוטרים הבודדים הם אנשים טובים.

דוד אמסלם: כמו כל עם ישראל, יש טובים ויש פחות טובים.

דוד אמסלם: זה כמו בכל מקום, כמו בכנסת וכמו בכל מקום.

דוד אמסלם: .

דוד אמסלם: משטרת ישראל אמורה לתת לכם את הביטחון, נקודה.

דוד אמסלם: אין דבר כזה עושים ככל יכולתם.

דוד אמסלם: זה לא צריך להיות במגרש שלכם.

דוד אמסלם: מדינת ישראל צריכה לספק להם את האמצעים כדי שהם יעשו.

דוד אמסלם: בשביל זה יש להם שר במשרה מלאה.

דוד אמסלם: הוא קם כל בוקר וצריך לחשוב איך לא יגנבו לכם.

דוד אמסלם: זה התפקיד שלו.

דוד אמסלם: אם זה היה התפקיד שלי, הייתי הופך כל אבן כדי שזה לא יקרה.

דוד אמסלם: לכן אני לא יורד לרמת השוטר הבודד.

דוד אמסלם: בוודאי שהשוטרים שבאים איתכם במגע, הם גם גרים שם והם חלק מהעניין.

דוד אמסלם: יכול להיות שגם הם גרים ביישוב וגם להם גונבים.

דוד אמסלם: זאת לא השאלה בכלל.

דוד אמסלם: השאלה היא, איך מדינת ישראל רואה את זה בשני הכובעים?

דוד אמסלם: פעם אחת, בהיבט האישי שלכם והפן השני זה ההיבט הלאומי.

דוד אמסלם: מה זה פה, אנחנו מדינה או "קקמייקות"?

דוד אמסלם: אנחנו איזו חבורה שבאנו לפה ולא יודעים מה קורה סביבנו וכל אחד שבא נותן לנו כאפה והולך?

דוד אמסלם: זאת מדינה.

דוד אמסלם: בלי ביטחון של אזרחים אין מדינה.

דוד אמסלם: זה הדבר הבסיסי ביותר, שאדם אמור להגן על עצמו ועל רכושו.

דוד אמסלם: לא צריך ללמוד תואר שלישי בטכניון כדי להבין את הדבר הבסיסי הזה.

דוד אמסלם: חיים, בבקשה.

חיים ילין: תודה כבוד היושב ראש.

חיים ילין: בסוף הכול מתחבר.

חיים ילין: אני טיפלתי בכל נושא הגניבות בצד היותר מזרחי.

חיים ילין: אם באמת היתה גדר, לא כמו מטר הגדר ששמו שם וכולם באים להצטלם שם.

חיים ילין: אם היו מציבים גדר, לא היו מבריחים.

חיים ילין: מה הבעיה?

חיים ילין: שזה גם ציר הטרור.

חיים ילין: זה הציר של יטא ושל דרום הר חברון.

חיים ילין: מאיפה באים כל הפיגועים?

חיים ילין: כולם יודעים שזה הציר ולא סוגרים.

חיים ילין: אבל זה גם ציר הברחות.

חיים ילין: מי שאחראי שם זה משמר הגבול אבל מקפיצים את משמר הגבול לירושלים בגלל הפיגועים, אז אין שם כוח אדם שישמור.

חיים ילין: משם מתחילה הזליגה פנימה מערבה ודרומה.

חיים ילין: זה גניבות שכבר מזמן היה צריך לטפל בהן.

חיים ילין: יש מודיעין טוב, אבל לא מתעסקים.

חיים ילין: למה?

חיים ילין: המשטרה תופסת וכשמגיעים לבית המשפט אין ענישה ואין אכיפה.

חיים ילין: השופטים רחמנים.

חיים ילין: אני מכיר את בית המשפט בבאר שבע.

חיים ילין: שמע, הם לא עושים כלום.

חיים ילין: היו נותנים 10 עד 15 שנה על גניבה כדי שיבינו שזה לא משתלם, אז הם לא יעשו את זה.

חיים ילין: זה הסיפור של האכיפה.

חיים ילין: אחרי זה מרכיבי ביטחון.

חיים ילין: בואו ננסה לעשות משהו עם גדרות באותם יישובים.

חיים ילין: זה דו תכליתי וזה גם יכול להפוך פח"ע.

חיים ילין: כל דבר פלילי יכול להפוך פח"ע, צריך להבין את הסוגיה הזאת.

חיים ילין: הנושא השלישי זה הביטוח.

חיים ילין: כל מה שאני אומר פה, נדון גם בוועדת הכלכלה.

חיים ילין: אין להם ביטוח.

חיים ילין: אף אחד לא רוצה לבטח באזור שלנו.

חיים ילין: אם כבר מבטחים, זאת פרמיה של 50%.

חיים ילין: זאת אומרת, אם שנתיים לא גנבו לך הרווחת את כל ה-100%.

חיים ילין: מי הולך לבטח?

חיים ילין: ביקשנו מהאוצר, שדרך ביטוח חקלאי באזור הכפרי, ממש שם האוצר ישים כסף כדי שהתושבים יוכלו לבטח את עצמם.

חיים ילין: הרי מה קורה ברכבים?

חיים ילין: הביטוח הוא אחיד.

חיים ילין: ביטוח חובה הוא אחיד לכל רכב ולא משנה אם הוא בבאר-שבע או ברמת הגולן.

חיים ילין: אבל פה זה לא עובד כך.

חיים ילין: פה חברות הביטוח מבטחות במקום היחידי שהוא כלכלי.

חיים ילין: אני אומר לכם, התיישבות וציונות זה לא דבר כלכלי.

חיים ילין: אני אומר לכם את זה פה עכשיו.

חיים ילין: רוצים את זה?

חיים ילין: כן.

חיים ילין: לא רוצים?

חיים ילין: תסגרו את הבסטה.

חיים ילין: מה אתם רוצים, שאנחנו כל הזמן נילחם גם נגד הממסד?

חיים ילין: זה לא עובד.

חיים ילין: לכן אלה הנקודות.

חיים ילין: אם המשטרה תביא פרוגרמה שמאחדת את כל הדברים האלה, או שאתה תביא, דרך הוועדה שלך, זה יעזור גם לכבל בוועדת הכלכלה וזה יעזור לכל האזרחים במדינת ישראל.

חיים ילין: עכשיו אני חייב לצאת לוועדה אחרת.

דוד אמסלם: תודה, חיים.

דוד אמסלם: נציג המשטרה, בבקשה.

<רונן יפת: בוקר טוב.

<רונן יפת: אני קצין אג"ם של המחוז הדרומי.

<רונן יפת: יחד איתי נמצא דני מנור שהוא ראש ענף שיטור של המחוז הדרומי.

<רונן יפת: התבקשנו לפני זמן מה על-ידי מפקד המחוז הקודם, יורם הלוי, להכין המלצות בנושא מיגון יישובים.

<רונן יפת: הוכנה עבודה ראשונית ולאחר מכן היא הורחבה וירדה לא רק באזור של מרחבים אלא הרחבנו את העבודה לכלל המחוז הדרומי, בעיקר מרחב לכיש ומרחב נגב.

<רונן יפת: גילינו ישובים שהם מוגנים עם גדר ושער וחלקם עם שמירה ועם מצלמות.

<רונן יפת: אותם עושי עבודה הציגו בפני עבודה פרטנית אחד לאחד עם המלצות איך כל ישוב צריך להיראות בתצורות השונות.

<רונן יפת: מה רמות המיגון הנדרשות, כדי לצמצם ככל שניתן את רמות הפשיעה.

<רונן יפת: רמות הפשיעה הן לא רק במחוז דרום, הן בכל הארץ.

<רונן יפת: אנחנו עוסקים לילות כימים כדי למגר את התופעה ולהביא את אותם עבריינים לדין ככל שניתן.

<רונן יפת: סוגיית המיגון במשטרת ישראל זה לא משהו חדש.

<רונן יפת: אנחנו תמיד ממליצים לאזרחים באשר הם, למגן את בתיהם, לשים מערכות כאלה ואחרות, לסגור מקומות.

<רונן יפת: חלק מהאזרחים עושים.

<רונן יפת: יש יכולת או אין יכולת, אני לא נכנס לסוגיה הכספית, אבל באותם מקומות ממוגנים גילינו שלא פורצים אליהם, כלומר, למי שיש גדר, שער, מצלמה, תאורה, שמירה כזאת או אחרת.

<רונן יפת: דרך אגב, אני מציע לחברים שלא יעשו לבד.

<רונן יפת: שיעשו את זה דרכנו.

<רונן יפת: הם יתנדבו אלינו ואז יש להם ביטוח והם יקבלו נשק.

<רונן יפת: דרך משמר הגבול, מג"ב כפרי, הם יוכלו לקבל רכבי משטרה.

<רונן יפת: אני אומר את זה באחריות.

<רונן יפת: אז הם באמת יעסקו בהתנדבות הזאת.

<רונן יפת: כל הכבוד להם שהם עושים את זה, זה יכול רק לתרום.

<רונן יפת: אנחנו הצגנו את העבודה למפקד המחוז שלנו.

<רונן יפת: מרחב לכיש צריכים להשלים עוד כמה פרמטרים בעבודה הזאת.

<רונן יפת: ראש המועצה הגיע למפקד תחנת אופקים.

<רונן יפת: הוא סקר בפניו את העבודה.

<רונן יפת: ראשי הרשויות יוכלו לקבל ממפקדי המרחבים את העבודה ולהגיע איתה לכל מה שצריך.

<רונן יפת: העברנו את העבודה למטה הארצי, לראש אג"ם, כדי שיראו את העבודה וביקשנו שהעבודה תעבור גם למשרד לביטחון פנים כדי שגם הם יראו את העבודה שנעשתה.

<רונן יפת: שאר האישורים לא תלויים בנו.

<רונן יפת: זה ההמלצות שלנו.

דוד אמסלם: מה ההמלצות באופן כללי?

<רונן יפת: את הישובים שאליהם פורצים וגונבים צריכים למגן.

דוד אמסלם: תסביר.

דוד אמסלם: בוא תיכנס לרזולוציה וסביר איזה סוג מיגון?

<רונן יפת: מיגון זה גדר, מיגון זאת חומה שרכבים לא יוכלו לעבור פנימה או תעלה.

דוד אמסלם: אתה מדבר על גדר, מצלמות, שערים, תאורה היקפית.

<שי חגג': זה מה שאנחנו רוצים?

<רונן יפת: זה העקרונות.

דוד אמסלם: עכשיו בעצם יש לכם אומדנים.

דוד אמסלם: מי יבצע את זה?

דוד אמסלם: אני מדבר מבחינת הכסף.

<רונן יפת: הנושא הכספי הוא לא לפתחנו.

<רונן יפת: אנחנו ממליצים לראשי הרשויות לבוא ולקבל את העבודה מאיתנו.

<רונן יפת: היא פנויה, פתוחה בשבילם,

דוד אמסלם: אתה צודק שזה לא יושב על המגרש שלכם אבל אני אתקדם.

דוד אמסלם: תראה, חבילת המיגון היא בסיסית היא ברורה.

דוד אמסלם: גם פה לא צריך ללמוד לתואר שלישי בטכניון.

דוד אמסלם: אנחנו מכירים את זה.

דוד אמסלם: כולנו היינו בצבא.

דוד אמסלם: כל יישוב שאנחנו רוצים למגן, אני מניח שאלה המרכיבים פחות או יותר.

דוד אמסלם: אני גם מסכים שמה שממוגן קשה יותר לפרוץ.

דוד אמסלם: בדרך-כלל הגנב הולך לאיפה שנוח לו.

דוד אמסלם: אם ביישוב הזה ממוגן הוא ילך למקום אחר.

דוד אמסלם: חוק כלים שלובים עובד פה, איפה שנוח לשם הולכים.

דוד אמסלם: לא זאת השאלה.

דוד אמסלם: השאלה היא כזאת: אני חושב שהמשטרה צריכה לבנות תכנית לא רק באמצעים של המיגון אלא גם מה חלקה בשיטור ובהגנה.

דוד אמסלם: האם היא מקימה מוקד מסוים גם ברמת המוקד עצמו.

דוד אמסלם: דבר שני זה גם ברמת השוטרים.

דוד אמסלם: ברגע שהיא מרכיבה גוף כזה והיא מחליטה – זה כמו בצבא.

דוד אמסלם: אם הצבא מחליט למגן יישובים, אז הוא דואג שיהיה מיגון.

דוד אמסלם: הוא לא בא ליישוב ואומר לו למגן את עצמו.

דוד אמסלם: זאת לא חכמה, בשביל זה לא צריך משטרה.

דוד אמסלם: דרך אגב, אם היה לו כסף, לדעתי הוא היה עושה את זה לבד.

דוד אמסלם: רונן, אני לא מצפה שאתה תגיד את זה אבל אני מצפה שהמשטרה תגיד את זה.

דוד אמסלם: יבוא מפכ"ל המשטרה לשר האוצר ולשר לביטחון פנים ויגיד שמזהים בעיה חמורה שהיא מעבר לבעיה הרגילה במדינת ישראל.

דוד אמסלם: אף אחד לא ביקש שתמגן לו את הבית כדי שלא יגנבו לו את האופניים של הילד.

דוד אמסלם: יש שם בעיה של גניבות מתמשכות שהופכות להיות בעיה לאומית.

דוד אמסלם: אם הם ימשיכו לגנוב לו, לדעתי הוא יעזוב ויסגור את המפעל ולאלה שעובדים אצלו לא תהיה פרנסה אז גם הם ילכו.

דוד אמסלם: כמו שאמר חיים, הסיפור של פח"ע באזורים האלה, חלק גדול באים מיהודה ושומרון.

דוד אמסלם: הם גם גנבים וגם שב"חים.

דוד אמסלם: אני מניח שהוא גם בא עם אמצעי הגנה לעצמו.

דוד אמסלם: בשניות זה יכול להתפתח לאירוע פח"עי.

דוד אמסלם: אם הוא מזהה אותו והוא בא אליו, אז הוא מוציא סכין או אקדח.

דוד אמסלם: לכן תחושת הביטחון של התושבים היא פשוט בלתי נסבלת.

דוד אמסלם: בפעם הקודמת הקריאו מכתב של אישה שכשהיא היתה בבית שחטו את הכלב שלה בחוץ.

דוד אמסלם: היא משותקת ולא יכולה לצאת מהבית.

דוד אמסלם: זה קרה כשהילדים שלה היו בבית.

דוד אמסלם: יש פה בעיות נפשיות לאנשים כתוצאה מזה.

דוד אמסלם: קיבלנו גם סטטיסטיקות.

דוד אמסלם: יש שם ישוב שכמעט לא היה שם בית אחד שלא נפרץ.

דוד אמסלם: מישהו מתפרנס רק מהישובים האלה.

דוד אמסלם: לכן עשיתי את הדיון הזה בפעם השלישית.

דוד אמסלם: רונן, זה לא במגרש שלך אבל אתה השליח פה.

דוד אמסלם: אם היה בא מפכ"ל המשטרה אז הייתי מדבר איתו על זה.

דוד אמסלם: אני חושב שמשטרת ישראל צריכה להוביל את התיק הזה.

דוד אמסלם: זאת בעיה ביטחונית של המשטרה.

דוד אמסלם: אם יש בעיה של פשע מאורגן במדינת ישראל, אנחנו לא באים לראש העיר ואומרים לו: שמע, יש לך פשע מאורגן, אז באמת בוא תגדר פה, בוא תקנה ניידות.

דוד אמסלם: זאת בעיה של המשטרה, בשביל זה יש משטרה.

דוד אמסלם: אם אתה שואל אותי, בקטע הבסיסי של המשטרה, זה יותר מעניין את האזרחים מהשאלה האם ראש הממשלה גנב או לא גנב.

דוד אמסלם: בן אדם קם בבוקר, כמו כל אזרח קודם כל הוא רוצה שמירה על הילדים שלו, עליו ועל רכושו.

דוד אמסלם: זה קודם כל.

דוד אמסלם: אם יש לך שוטר מיותר, אז תשלח לראש הממשלה לחקור אותו.

דוד אמסלם: כאן יש פירמידה הפוכה, האזרח הרגיל כמעט ולא מעניין.

דוד אמסלם: זה לא שהוא לא מעניין את השוטר.

דוד אמסלם: מערכתית לא שולחים אליו 7 ניידות בבוקר אם קרה משהו.

דוד אמסלם: לא, חכה, אין לנו אמצעים.

דוד אמסלם: זה נכון, לתחנה באמת אין אמצעים, אבל מישהו דואג שלתחנה לא יהיו את האמצעים כי חלק מהאמצעים הלכו למקום אחר.

דוד אמסלם: לכן אני חושב שהמשטרה צריכה לייצר כאן דיון פנימי.

דוד אמסלם: זה לא אצלי כיושב ראש ועדת הפנים, זאת אחריות של המשטרה.

דוד אמסלם: אם המשטרה לא מסכימה או כופרת בזה שזאת אחריות שלה, אז תגיד לי ואולי אני אחפש אחראי אחר.

דוד אמסלם: כל עוד זאת אחריות של המשטרה והמשטרה מקבלת את זה שזאת אחריותה, היא צריכה לפתור את הבעיה.

דוד אמסלם: איך?

דוד אמסלם: זאת כבר שאלה אחרת.

דוד אמסלם: היא הכינה תכנית ובסוף זאת שאלה של כסף.

דוד אמסלם: אם אני אתן לשי 50 מיליון שקל כל שנה, ערבי אחד לא ייכנס לשם ולא יתקרב.

דוד אמסלם: להיפך, אולי יגנבו שם ועוד יחזירו לו.

דוד אמסלם: אף אחד לא יתקרב למפעל שלו והוא בכלל לא יצטרך ביטוח כי אף אחד לא יגיע לשם.

דוד אמסלם: האדם משלם פרמיות ביטוח מטורפות כי הביטוח זה פונקציה של מה הביטוח מחזיר לו.

דוד אמסלם: ביטוח זה לא גמילות חסדים.

דוד אמסלם: אם הוא מפסיד איתו, הוא כל הזמן יעלה לו את הפרמיה והיא גם תגיע ל-200% ממה שהוא מחזיר לו.

דוד אמסלם: רונן, אני מצפה שתעשו דיון פנימי.

דוד אמסלם: עוד מעט נחבר את האוצר לעניין ברמה העקרונית, למרות שכרגע שלחו את רועי שהוא בחור טוב.

דוד אמסלם: ב-8 בבוקר לא מגיעים המנהלים הגדולים של האוצר.

דוד אמסלם: יש להם עיסוקים, יש להם תקציב.

דוד אמסלם: לא שומעים את הבעיות, יש להם תקציב.

דוד אמסלם: עוד נשאל אותו בגלל שהוא גם השליח.

דוד אמסלם: אני מצפה שתעשו עבודת מטה מול האוצר בעיקר וגם מול הרשויות.

דוד אמסלם: יתכן שראשי הרשויות יוכלו לתרום את חלקם בשוליים וביחד לייצר פתרון הוליסטי כדי שאותו תושב, שלא מעניינת אותו כרגע המשטרה, הרשות או האוצר.

דוד אמסלם: הוא רוצה לקום בבוקר כמו כל אזרח שגר בתל-אביב.

דוד אמסלם: אני מוכן להתערב איתכם, שאם זה היה קורה באחד היישובים שהיו בהם חברי כנסת ושרים, כוכב יאיר לדוגמה, לא היה קורה דבר כזה.

דוד אמסלם: כל המשטרה היתה שם, ניידות היו מסתובבות שם כל הלילה, זה לא היה קורה.

דוד אמסלם: אבל שם בדרום בפטיש, מי יודע איפה זה.

דוד אמסלם: רק אתם יודעים כי אתם חיים שם.

דוד אמסלם: במטה הארצי לא יודעים איפה זה פטיש.

דוד אמסלם: לכן אני חושב שזה הסיפור.

דוד אמסלם: אתה אומר לי שבעצם התכנית כבר מוכנה ושיתפתם את ראשי הרשויות.

דוד אמסלם: עכשיו נעבור לנציג האוצר.

דוד אמסלם: אל תנאם לי נאומים.

דוד אמסלם: אם אין לך מה לומר, תגיד מהתחלה שאין לך מה לומר.

<רועי טייאר: יש לי מה לומר.

<רועי טייאר: גם המנהלים הזוטרים, שזה אנחנו, עוסקים בתקציב ולא רק המנהלים הבכירים.

<רועי טייאר: חבר הכנסת חיים ילין התייחס לכמה נקודות ואני רוצה להתייחס אליהן.

<רועי טייאר: לגבי הנושא של מאגרי ביטחון.

<רועי טייאר: מאגרי ביטחון זה משהו שמטופל על-ידי פיקוד העורף במשרד הביטחון לכן הם גם הגורם הרלוונטי לדיון הזה.

<רועי טייאר: לדעתי צריך לערב גם אותם בנושא, בוודאי אם מדובר ביישובי עוטף עזה.

<רועי טייאר: לגבי העניין של הביטוח החקלאי, זה משרד החקלאות.

<רועי טייאר: הם מתעסקים עם הנושאים הללו וצריך גם לערב אותם.

דוד אמסלם: אנחנו מדברים כרגע על הישובים שהם מעבר ל-7 ק"מ ולכן הם לא יושבים פה.

<רועי טייאר: לגבי פעילות המשטרה בביטחון הישובים האלה.

<רועי טייאר: קודם כל, ברגע שהמשטרה תהיה יותר מגובשת לגבי התכנית ולגבי מה תכנית הפעולה והתקציב, אנחנו נשמח אם הם יפנו אלינו כמו כל תכנית אחרת לגבי הדרישה התקציבית.

דוד אמסלם: לא, לא טוב.

דוד אמסלם: אני לא מצפה ממך את התשובה הזאת.

דוד אמסלם: את זה אנחנו מכירים, הכול בסדר.

דוד אמסלם: אחד, כשהאוצר מכיר בתכנית הוא דוחף אותה מול הארגון.

דוד אמסלם: אתה הרפרנט שלהם?

<רועי טייאר: כן.

דוד אמסלם: אני מבקש שכשהם באים לאשר לך את התקציבים תעמוד ותגיד: אני רוצה לראות סעיף מתוקצב על הדיון שעשיתי כאן

דוד אמסלם: כי הוא חשוב גם לנו באוצר.

דוד אמסלם: אל תתקדם איתם בנושאים עד שתראה פתרון בעניין.

דוד אמסלם: אלא אם כן אתה אומר שאתה לא רואה בעיה.

<רועי טייאר: בעיקרון, מה שקורה בעניין התקציב זה שהמשטרה והבט"פ בעצם מציגים לנו רשימת דרישות, בהתאם לסדר העדיפויות של השר ושל המנכ"ל.

<רועי טייאר: המשטרה בסוף צריכה לתעדף את זה בראש סדר העדיפויות במטרה שזה באמת יתוקצב בדיוני התקציב.

<רועי טייאר: אנחנו נשמח לכוון את המשטרה שזה יתועדף אבל כמובן שהשר והמפכ"ל יכולים לבחור בתעדוף אחר.

דוד אמסלם: כשמעניין את השר שלך משהו זה מתועדף וגם כשזה מעניין את הרפרנט.

דוד אמסלם: אני יושב פה עם רפרנטים.

דוד אמסלם: האוצר מנהל את המדינה דרך הכסף.

דוד אמסלם: זה לא שאתם ליימנים, תן לי תכנית, ייכנס הכסף, הכול בסדר, סע לשלום המפתחות בפנים.

דוד אמסלם: אם הוא ירצה לקנות וופלים בכל התקציב שלו, אני מניח שתגיד לו שאתה לא מסכים.

דוד אמסלם: לכן אני מבקש ממך כאן בנושא הזה.

דוד אמסלם: היית בדיונים הקודמים?

<רועי טייאר: לא.

דוד אמסלם: אתם מתחלפים כל הזמן.

דוד אמסלם: יש פה מצוקה בסיסית של התושבים.

דוד אמסלם: אם לא הייתי יו"ר ועדת הפנים הייתי חושב שהם עובדים עלי.

דוד אמסלם: אני לא מאמין שזה המצב.

דוד אמסלם: זה לא הגיוני.

דוד אמסלם: אני חוזר על דברים שאני אומר אבל זה מרתיח אותי.

דוד אמסלם: במדינת ישראל יש הררי כסף בלתי נתפסים, מטקסים וכל מה שאתה רוצה, אבל לדברים הבסיסיים של התושבים, פתאום אנחנו נמצאים בבעיה.

דוד אמסלם: אני מבקש ממך.

דוד אמסלם: זה צורך בסיסי אלמנטרי.

דוד אמסלם: אני אומר לך שזה עוזר למחוז עצמו.

דוד אמסלם: אני מבקש ממך להציף את זה בדיוני התקציב הנוכחיים כדי לבדוק' שיש משאבים לתכנית הזאת.

דוד אמסלם: במסגרת דיונים התקציר תרים דגל אדום אלי.

דוד אמסלם: תתקשר אלי ותגיד לי: ישבתי עם המשטרה והם לא רוצים, בסדר?

דוד אמסלם: עוד מעט אני אסכם איך אנחנו רוצים להתקדם.

דוד אמסלם: אם אתה לא יכול לעצור אותם, תדבר איתי.

<רועי טייאר: מבחינת לוח זמנים אני חייב להבהיר שאנחנו כרגע בלו"ז די דחוף וזה צריך להיות מוכן בשבועות הקרובים.

<שי חגג': התכנית מוכנה, אני עברתי עליה.

<שי חגג': מדובר בכמה מיליונים בודדים למועצה.

<שי חגג': זה לא בשמים.

<שי חגג': הכול מוכן.

<שי חגג': מבחינתנו תנהלו את הדיונים שלהם וזה בסדר אבל בסוף יש לי ילדים שמפחדים לישון בלילה בבתים או לחזור מבית הספר.

<שי חגג': אני מאוד מתרגש ומעריך את דיוני התקציב ואת כל הסיבות בעולם לדחות את זה לתקציב הבא אבל זה לא יקרה.

<שי חגג': זה צריך להיכנס עכשיו.

<שי חגג': התכנית מוכנה ולא מדובר בכסף גדול.

<שי חגג': בואו נרים את הכפפה.

<רועי טייאר: אם מדובר בנושא שהוא דחוף ברמה כזאת, אפשר לצפות מהמשטרה כרגע לפעול מתקציבה הקיים.

<רועי טייאר: יש לה תקציב של 11 מיליון שקלים.

<רועי טייאר: אם הדבר הזה לא דחוף בעיני המשטרה, היא יכולה להציג את זה בתקציב.

<רועי טייאר: כך אנחנו עובדים מבחינת ההתנהלות התקציבית.

דוד אמסלם: רועי, תקשיב למה שאני אומר לך ותעשה את מה שאני אומר.

דוד אמסלם: בדיוני התקציב תגיד שישבת בדיוני ועדת הפנים ויו"ר הוועדה מבקש.

דוד אמסלם: אל תקדם כלום לפני שאני מקבל ממך את התגובה של המשטרה לנושא הזה ברמת התקציב, בתרגום התקציבי.

דוד אמסלם: אם יש כסף ייעודי לעניין אז בסדר.

דוד אמסלם: אם לא, תעצור ותגיד להם: אני רוצה לדבר עם דודי אמסלם, הוא ביקש את זה ממני בוועדה.

דוד אמסלם: בואו נדחה את הישיבה לעוד יומיים עד שאני אדבר איתו.

דוד אמסלם: בסדר?

דוד אמסלם: איך אני חושב שצריך להתקדם מפה קדימה?

<רונן יפת: אם יורשה לי, אני להבהיר כמה הבהרות.

<רונן יפת: גבי סוגיית קו התפר, כל מה שקשור לאזור חברון ויהודה ושומרון, זאת אחריות של צה"ל אבל אנחנו עושים מאמץ מאוד גדול.

<רונן יפת: יש מספר יחידות קטנות של מג"ב שעובדות ופועלות בכל הסוגיה של המבריחים.

דוד אמסלם: לאה, אני מבקש דיון על כל הנושא של קו התפר עצמו.

דוד אמסלם: הייתי מעדיף שנעשה סיור על קו התפר ולאחריו דיון.

<רונן יפת: מוקמות כיום במהלכים די נמרצים יחידות שיטור עירוני.

<רונן יפת: נכון שהן נכנסות לתוך הערים אבל זה מאפשר לשאר ניידות הסיור לצאת החוצה, כולל הקצת שנשאר לנו ממג"ב כפרי, שמן הסתם יש להם משימות רבות.

<רונן יפת: זה כולל גם את "עיר ללא אלימות", עם מצלמות וכדומה.

<רונן יפת: אני יודע שמפכ"ל המשטרה, יחד עם אנשי המטה הארצי עוסקים לילות כימים לבנות תכניות אבל זה לא לפתחי.

<רונן יפת: לגבי הסוגיה של מיגון, מה שאני עסקתי עם הצוות שלי, ירדנו לרזולוציה מאוד נמוכה בכל הישובים ואמרנו מה שצריך להיות בכל יישוב ויישוב.

<רונן יפת: אלה ההמלצות שלנו.

<רונן יפת: לא לפתחי הסוגיה של התקציב, אני גם לא יכול לדון בזה, אבל אנחנו נמשיך ונעשה את כל מה שנדרש מאיתנו הכי טוב שאפשר.

דוד אמסלם: אני רוצה לסכם.

דוד אמסלם: כולנו פחות או יותר מבינים מה קורה כאן ומבינים גם לאן צריך להגיע.

דוד אמסלם: כרגע לא יושבת כאן הפונקציה של המשטרה שדנה בסוגיית התקציב, לא יושב לי כאן הכלכלן שלכם.

דוד אמסלם: אני מבקש שאתה תיזום פגישה, תביא אליך את המטה של המשטרה שעוסק בתקציב.

דוד אמסלם: תזמן את יושבי ראש הרשויות ותזמן את משרד האוצר.

דוד אמסלם: אם אתה צריך עוד מישהו, תגיד לי עכשיו.

דוד אמסלם: תעשו עבודת מטה כרגע.

דוד אמסלם: ראשית, תציג להם את התכנית אבל תתחילו לתרגם את זה הלכה למעשה לכסף.

דוד אמסלם: לי חשוב לדעת מה עמדת המשטרה בעניין כי כמו שאמרתי, זאת אחריות משטרתית.

דוד אמסלם: בסוף משטרת ישראל צריכה לספק את הביטחון לתושבים.

דוד אמסלם: דרך אגב, אני תמיד בעמדה, שאם לאדם יש משימה והוא לא יודע איך לבצע אותה, אז שיגיד.

דוד אמסלם: שיגיד מה הוא עוד צריך כדי לבצע אותה.

דוד אמסלם: המילה תעדוף נכונה לכל נושא.

דוד אמסלם: כשלא רוצים לעשות משהו אומרים שיש תעדוף.

דוד אמסלם: אגב, גם אני הייתי אומר את זה פעם.

דוד אמסלם: לכן, שיבוא מנכ"ל המשטרה ויגיד שהוא מעדיף להילחם בשחיתות הציבורית ולא בביטחון של התושבים בדרום.

דוד אמסלם: יש איזה ראש עיר אחד שחייבים לתפוס אותו כי הוא עשה איזה מכרז לא טוב.

דוד אמסלם: אבל הילדים בדרום, שכל היום נכנסים להם שב"חים, גונבים להם ופוגעים בהם, זה לא חשוב.

דוד אמסלם: שיבוא ויגיד את זה.

דוד אמסלם: סתם לתפור את זה בחוסר עשייה ואחר כך לתרץ את זה בסדרי עדיפויות?

דוד אמסלם: לפי סדרי העדיפות שלי, סדר העדיפות מספר אחד במדינת ישראל זה התושבים האלה.

דוד אמסלם: אם יש לי שוטר אחד ואני מפכ"ל המשטרה, אני שולח אותו לשם.

איתן ברושי: מעולם המשטרה לא חשבה כך.

דוד אמסלם: לא שולח אותו לשמור על בית ראש הממשלה אפילו, שולח אותו לשם.

דוד אמסלם: לכן אני אומר שזאת בדיחה, אל תיכנסו לפינות האלה.

דוד אמסלם: אתם צריכים בסוף לייצר להם את הפתרון.

דוד אמסלם: אם צריך תוספת תקציבית לעניין הזה אז דברו עם רועי.

דוד אמסלם: מדובר פה בכמה לירות.

דוד אמסלם: אני מבטיח לכם שזה יעלה פחות מתקציב הכיבוד של משטרת ישראל.

דוד אמסלם: אני אומר את זה באחריות.

דוד אמסלם: רונן, זה חונה אצלכם.

דוד אמסלם: תעשו ישיבה אצלכם.

דוד אמסלם: קחו שבועיים.

דוד אמסלם: לפני סוף הפגרה אני אזמן דיון קצר של חצי שעה כדי לשמוע מה עשיתם.

דוד אמסלם: אנחנו נמצאים עכשיו בדיוני תקציב והדברים צריכים עכשיו להינעל.

דוד אמסלם: אני מבקש שבסוף תבואו ותגידו לנו מה העמדה שלכם.

דוד אמסלם: כמו שאמרתי, יש פה מספר שותפים: ראשי הרשויות, משרד האוצר, המשטרה.

דוד אמסלם: הצבא נמצא במעגל השני.

דוד אמסלם: אני מבין שיש פה בעיה מתגלגלת.

דוד אמסלם: אני מבין שהכול מתחיל בגדר אבל אני מפרק את הבעיה.

דוד אמסלם: אני מתחיל איתכם והטקט הבא שלי זה הצבא.

דוד אמסלם: אני מבין שאם הם יעשו גדר יותר טובה אז יהיו פחות גניבות ויהיו פחות שב"חים, זה בסדר.

דוד אמסלם: כרגע אני נשאר במסגרת שלכם.

דוד אמסלם: אם אתה חושב שצריך לזמן עוד מישהו, אז תזמן.

דוד אמסלם: בדיון האחרון אני רוצה שתגידו לי אם אתם סגורים, כן או לא?

דוד אמסלם: אם לא, אני כבר מעלה את זה לרמה אחרת לגמרי.

דוד אמסלם: כנראה שזה לא במגרש הזה.

דוד אמסלם: אני אזמן לפה את שר האוצר ואת השר לביטחון פנים והם יסבירו לעם ישראל למה יש בעיה עם הבחור הזה במפעל, שאולי עוד מעט הוא צריך לסגור את המפעל ולפטר את העובדים.

דוד אמסלם: אני אעשה עוד דיון אחד לקראת סוף המושב.

דוד אמסלם: אני לא רוצה דיבורים בדיון הבא.

דוד אמסלם: זה רק כדי שתגידו לי האם התכנסתם ויש תכנית מגובה בכסף או לא? זה הסיפור.

דוד אמסלם: אני לא רוצה למה, כמה, מי הפריע, זה פחות חשוב לי.

דוד אמסלם: יש או אין?

דוד אמסלם: אם אין, אז נזמין את השר, את המפכ"ל ואת שר האוצר וראשי היישובים כדי להסביר למה אין להם כסף להגן על התושבים הנפלאים האלה שיושבים בדרום?

דוד אמסלם: אני חושב שהם מממשים את הציונות אולי בצורה הכי מזוקקת היום.

איתן ברושי: אני מתנצל על האיחור.

איתן ברושי: הייתי צריך להיות דיון בוועדת הביקורת, שאני חבר גם בה, עם המפכ"ל ועם סגן הרמטכ"ל.

איתן ברושי: חלק מהבכירים לא הגיעו ויושבת הראש פיזרה את הדיון בטרם התחיל.

איתן ברושי: הדיון היה בנושא השב"חים.

איתן ברושי: לא מזמן קיימת דיון גם על רמת הביטחון במעלה אדומים והנושא של אזור התעשייה במעלה אדומים ואתה מכיר את זה היטב.

איתן ברושי: המרחב הכפרי הוא מקופח ביחס למרחב העירוני במה שקשור לסדר העדיפות של המשטרה.

איתן ברושי: אני גם לא בטוח שיש הגדרת מטרה.

איתן ברושי: הייתי ראש מועצה ואני מכיר את זה.

איתן ברושי: עם כל הכבוד למגדל העמק, ראיתי הרבה יותר תושבים במגדל העמק.

איתן ברושי: במגדל העמק יש תחנה, יש מפקדים, יש שוטרים ויש כלי רכב.

איתן ברושי: במרחב הכפרי מצאו פתרונות מאולתרים של מג"ב או מתנדבים.

איתן ברושי: אני חושב שהנושא הזה שווה להרחיב אותו מעבר למרחב של מועצה כזאת או אחרת.

איתן ברושי: הוא קשור לפריסת ההתיישבות על פני 80% מהקרקעות במדינה.

איתן ברושי: הוא קשור לפריסה לאורך הגבול.

איתן ברושי: לפני ימים ספורים ראינו חדירה.

איתן ברושי: תמיד שיש משהו לא צפוי אומרים שהאדם מעורער בנפשו.

איתן ברושי: עכשיו זה היה בעמק הירדן ולא מזמן בנהריים הרג את הבנות של בית שמש.

איתן ברושי: תמיד יש איזה מעורער בנפשו תורן שנוח להגיד שהוא כזה.

איתן ברושי: אבל אנחנו מתרשלים בבדיקה.

איתן ברושי: הגניבות החקלאיות והפגיעה במפעלי תעשייה וברכוש באזורים הפריפריאליים הוא מכת מוות לעסקים.

איתן ברושי: לא מזמן היתה גנבה של 200 עיזים מיוחדות במושב עידן שבערבה.

איתן ברושי: הייתי שם ודיברו איתי.

<שי חגג': לפני שבוע גנבו אצלנו 54 כבשים מיישוב צמוד.

איתן ברושי: ברגע שיש חגים למוסלמים אז מצב הבשר נהיה רגיש.

איתן ברושי: אני אומר את זה בדאגה, אדוני היושב ראש שהוא חבר של ההתיישבות.

איתן ברושי: חברי השוטרים, אולי לא אתם הכתובת, אבל המשטרה נבחנת על פרמטרים אחרים.

דוד אמסלם: אני אומר לך שאם זה היה בשנות החמישים והשישים, צה"ל היה נכנס ולא היה דבר כזה.

דוד אמסלם: הצבא היה מביא את הכבשים מתוך הבית של אותו אחד בתוך הרשות הפלסטינית.

דוד אמסלם: היה לנו צבא קטן, כמעט ולא היו לנו ג'יפים.

דוד אמסלם: היום יש לנו צבא ענק, משטרה מפלצתית ואותו אחד גונבים לו את הכבשים.

איתן ברושי: אני מסכים שיש כוחות ויש אמצעים ומדינה שיודעת להגיע למחבלים וגורמים עוינים בכל מקום בעולם, לא יכולה להגיד שהיא לא מסוגלת למנוע או לתפוס את הפושעים בנושא הזה.

איתן ברושי: דודי, אתה עוסק בעניינים של חקלאות, מים ועובדים זרים.

איתן ברושי: פעם למדינה היה סדר עדיפויות אחר.

איתן ברושי: היא ידעה שהתיישבות וחקלאות זה דבר שצריך לשמור עליו.

איתן ברושי: היום המשטרה מפרסמת כמה מבריחי סמים היא תפסה וחקירות של הפשע המאורגן והכול בסדר.

איתן ברושי: המפכ"ל והקצינים לא נבחנים בנושא מניעת גניבות מחקלאים ושמירת ההתיישבות והחקלאות.

איתן ברושי: עובדה, תראה מה קורה בנגב.

איתן ברושי: זה קודם כל הפרת חוק.

איתן ברושי: בחיים לא יפתרו את זה.

איתן ברושי: נדרש פה דיון יותר יסודי: מה הוא סדר העדיפות של המשטרה?

איתן ברושי: מה היא הקצאת הכוחות הנכונה?

איתן ברושי: מי מגדיר את המטרות?

איתן ברושי: איך בוחנים תוצאות?

איתן ברושי: איך מדווחים על הישגים ואיפה המרכיב של המרחב הכפרי במתן הערכה למשטרה וליכולת שלה?

איתן ברושי: מזה גם נגזר תקציב ומשאבים.

איתן ברושי: התקציב זאת לא הבעיה, הבעיה היא בסדר העדיפויות.

איתן ברושי: אנחנו לא בראש שלכם.

<רונן יפת: אני ממליץ לקיים דיון לא רק ברמות של מחוז הדרומי אלא ברמה הארצי ולהביא לפה גורמים מהמטה הארצי כי הדברים מתרחבים.

דוד אמסלם: כשאני מנהל דיון רגיל, למשל בנושא רווחה, מגיע לפה מנכ"ל משרד הרווחה, האחראי על התקציבים במשרד הרווחה ואני מדבר איתם.

דוד אמסלם: מה קרה כרגע?

דוד אמסלם: שלחו את הדרג המבצעי.

דוד אמסלם: הדרג המבצעי עושה מה שהוא יכול.

דוד אמסלם: נותנים לך 10 שוטרים, אתה מפעיל אותם.

דוד אמסלם: איך אמרתי כשהייתי בעיריית ירושלים: אני את הבית של חמותי כבר מכרתי.

דוד אמסלם: אני לא מצפה שתביא את האופנוע הפרטי שלך ותתחיל לרדוף אחרי גנבים.

דוד אמסלם: אתה כרגע פה.

דוד אמסלם: לכן מה ביקשתי?

דוד אמסלם: ביקשתי שתערב את הגורמים מלמעלה.

דוד אמסלם: אני לא יודע מי הם, אני לא שייך למשטרה.

דוד אמסלם: תתקשר לרותם ותגיד לו שהיה פה דיון ויו"ר הוועדה ביקש.

דוד אמסלם: בדיון הבא אני אתעקש.

דוד אמסלם: אם לא יהיה פתרון, השר יישב פה וגם המפכ"ל, גם אם אני אפעיל כאן את כל העולם ואשתו וגם אם אני אצטרך לשגע אותם כדי שיגיעו לכאן.

דוד אמסלם: יבוא גם שר האוצר.

דוד אמסלם: אני אדאג שיהיו כאן

דוד אמסלם: 300 תושבים משם, שיסתכלו להם בעיניים ויגידו: רבותיי, אין לנו כסף.

דוד אמסלם: באותו רגע אני נועל את הישיבה, נגמרה הישיבה מבחינתי.

דוד אמסלם: זכותו של הדרג הפוליטי לקבל החלטות, הציבור יחליט מה הוא עושה איתן אחר-כך, אבל אף אחד לא עושה את זה.

דוד אמסלם: אתה תתניע את הדיון כך שיגיעו לדיון האנשים האפקטיביים: ראשי המועצה והאוצר.

דוד אמסלם: אני לא מזלזל ברועי, אבל תביאו דרג יותר גבוה.

דוד אמסלם: יכול להיות שמישהו גם צריך להביא כסף ולא להגיד לכם: קחו את מה שיש לכם ותסתדרו לבד.

דוד אמסלם: בשביל זה אתם לא צריכים אותו.

דוד אמסלם: אני לא יודע איך זה עובד.

דוד אמסלם: אני לא מכיר את המבנה של המשטרה.

דוד אמסלם: אני לא יודע מי קובע, המשרד או המשטרה.

דוד אמסלם: תעשה את העבודה הפנימית ואני אעשה דיון בימים האחרונים של הפגרה כדי לשמוע מה קרה.

דוד אמסלם: יש נושא שהעלית וחשוב שתטפלו בו.

דוד אמסלם: רונן העלה את הסיפור של המתנדבים והביטוח.

דוד אמסלם: אני מציע שתעשו ישיבה.

דוד אמסלם: אם יש דרך לתת להם את המעטפת הביטוחית, אולי רכבים, אולי נשקים.

דוד אמסלם: עד שנפתור את הבעיה אולי אפשר לתת להם עזרה.

דוד אמסלם: רונן, אני סומך עליך בעניין.

דוד אמסלם: הדיון הבא יהיה קצר ומשם נתקדם.

דוד אמסלם: תודה רבה לכולם, הישיבה נעולה.